2024 m. Lietuvos ūkininkų protestas

2024 m. Lietuvos ūkininkų protestas – Lietuvos ūkininkų protesto akcija, vykusi 2024 m. sausio mėnesį Vilniuje.

Sausio 23 d., antradienį, į Vilniaus centrą suvažiavo ūkininkai su daugiau nei tūkstančiu traktorių bei miškavežių, kurie trečiadienį ir ketvirtadienį mitingavo prie Vyriausybės rūmų bei susitiko su valdžios atstovais. Protesto akcija baigėsi sausio 25 d.

 Protestuotojų reikalavimai 
Prieš prasidedant protestui žemės ūkio taryba išplatino reikalavimus žemės ūkio ministerijai:

 Stabdyti rusiškų grūdų tranzitą per Lietuvą, motyvuojant sumažintomis Lietuvos ūkininkų eksportuojamos produkcijos kainomis dėl Europos Sąjungos netaikomų sankcijų rusiškiems maisto produktams.
 Spręsti daugiamečių pievų problemą. Tuometinė Lietuvos žemės ūkio politika nustatė, jog daugiametė pieva yra žolėmis užsėti arba daugiau nei penkerius metus neariami sklypai. Jeigu tokių pievų ir bendro žemės ūkio plotų santykis sumažėja daugiau nei 5 %, Nacionalinė mokėjimo agentūra įpareigoja ūkininkus jas atkurti.
 Spręsti pieno supirkimo kainų problemas, užtikrinti, kad už superkamą pieną nebūtų mokama žemesnė nei savikainos kaina.
 Grąžinti žymėto kuro naudojimo taisykles, reikalaujama atšaukti draudimus žaliąjį dyzeliną pilti į transporto priemones, kurios gali būti panaudotos ne tik žemės ūkiui.
 Mažinti naftos dujų akcizą, siekiantį 304,1 euro/tonai.
 Saugotinų teritorijų, paviršinių vandens telkinių apsauginių juostų bei zonų plėtrą vykdyti ne žemės savininkų sąskaita.

Dar prieš prasidedant protesto akcijai Seime jau buvo paskelbti teisės aktų projektai Teisės aktų registre dėl žaliojo dyzelio tvarkos sugrąžinimo, tokios, kokia buvo, taip pat akcizo naftos dujoms tarifo sumažinimo iki 41 euro.

 Mitingas 
Mitingą prižiūrinčių policijos pareigūnų skaičiavimu, trečiadienį proteste susirinko per 3 tūkst. žmonių, o ketvirtadienį – apie 2 tūkst.

Lietuvos žemės ūkio taryba pateikė prašymą pratęsti terminą išduotam leidimui ūkininkams protestuoti Vilniuje, bet prašymas buvo atmestas.

Lietuvos žemdirbiams ketvirtadienį baigus dviejų dienų protesto akciją, iš Vilniaus iki penktadienio pavakarės išvažiavo visi traktoriai ir kita technika, o eismas Gedimino prospektu atnaujintas. Penktadienį pirmoji traktorių kolona iš Vilniaus pajudėjo apie 9 val. ryte vietiniu laiku. Kolonos važiavo trimis kryptimis: Trakų, Avižienių ir Molėtų, o vienoje kolonoje buvo po 50 traktorių.

 Rezultatai 
Žemės ūkio tarybos pirmininkas Ignas Hofmanas patvirtino iš Seimo pirmininkės Viktorijos Čmilytės-Nielsen ir premjerės Ingridos Šimonytės išgirdęs pažadus kuo greičiau keisti žymėto dyzelino naudojimo tvarką, sumažinti suskystintų naftos dujų (SND) akcizą bei spręsti daugiamečių pievų problemą.

Dėl žymėto dyzelino naudojimo tvarkos ir suskystintų naftos dujų akcizo Viktorija Čmilytė-Nielsen pažadėjo, kad klausimas bus skubos tvarka sprendžiamas Seime.

2023 m. sausio 29 d. Nacionalinė mokėjimo agentūra laikinai sustabdė sprendimų dėl daugiamečių pievų atkūrimo vykdymą. Sprendimas priimtas laukiant Europos Komisijos įvertinimo, kuris galėtų sudaryti prielaidas sumažinti daugiamečių pievų kasmetinį referencinį santykį. Galutinį sprendimą dėl prievolės atkurti daugiametes pievas ir ganyklas ar dėl tokios prievolės atšaukimo planuota pateikti iki 2023 m. kovo 20 d.

 Reakcijos 
2024 m. sausio 24 d. kelios dešimtys aplinkosaugininkų Vilniuje surengė protestą reaguojant į 2024 m. Lietuvos ūkininkų protestus. Protestuotojai ragino Vyriausybę derantis su ūkininkais nedaryti kompromisų gamtos aplinkosaugos sąskaita. Mitingas, į kurį susirinko apie 20–30 žmonių, surengtas netoli Vyriausybės, vykstant tūkstantiniam ūkininkų protestui dėl Lietuvos žemės ūkio politikos. Aktyvistai nešėsi stendus su informacija apie paukščių rūšių išnykimą, duomenimis apie klimato kaitą, aiškinimais, kodėl būtina išsaugoti nykstančias pievas.

Lietuvos gamtos fondo vykdomasis direktorius Edmundas Greimas teigė žiniasklaidai, jog ekologinė situacija per pastaruosius 20 metų žemės ūkyje blogėjo, kadangi ūkininkavimas intensyvėjo be tvarių sprendimų, o valdžiai nusprendus imtis priemonių, žemdirbiai į tai neatsižvelgia.

Europos Komisijos narys Virginijus Sinkevičius teigė, jog Europos Sąjungos daugiamečių pievų reglamentas nebus atšauktas, tačiau bus bandoma taisyti sistemines klaidas.

 Šaltiniai 

Kategorija:2024 metai
Kategorija:Lietuvos protestai